ཞ་ལུའི་ལྡེབས་རིས་ངོས་སུ་ཡོད་པའི་སྤྲེལ་མགོ་བོད་ལྭ་ཅན་དེ་ནི་དུས་རབས་བཅུ་གཅིག་གི་སྐབས་ཀྱི་ཡིན་ནམ་བསམ།འདི་ལ་བཤད་ཚུལ་འདྲ་མིན་སྣང་སྟེ།ལ་ལས་བོད་ཀྱི་མིའི་འབྱུང་ཁུངས་ནི་སྤྲེའུ་བྱང་ཆུབ་སེམས་དཔའ་དང་།བྲག་སྲིན་མོ་གཉིས་ལ་བརྟེན་ནས་བྱུང་བ་ཡིན་པས།བོད་མི་ཚོས་སྤྲེའུ་ལ་དད་མོས་ཡོད་པས་དད་རྟེན་དུ་བཞེངས་ཟེར།ཡང་སྐོར་ཞིག་གིས་རཱ་མ་ནཱའི་རྟོགས་བརྗོད་དུ་བཤད་པའི་སྤྲེའུ་ཧ་ནུ་མན་ཐ་བྱ་བ་དེ་ཡིན་སྐད།ཡང་ཁ་ཅིག་གིས་སངས་རྒྱས་ཤཱཀྱ་ཐུབ་པ་ལ་སྤྲེའུ་ཞིག་གིས་ཤིང་ཐོག་ཕུལ་བའི་མཛད་པ་ཡོད་པ་དེའི་ནང་དོན་ཡིན་ཡང་ཟེར།ངེད་ཀྱིས་ནི་ལྔ་པ་ཆེན་པོའི་གསུང་འབུམ་ན་བཞུགས་པའི་བྱང་ཆུབ་སེམས་པ་ཧ་ནུ་མནྠའི་སྒོ་ནས་ཐིག་ལེ་བསྲུང་བ།ཞེས་ཆོ་ག་ཞིག་ཡོད་པ་དེ་ནང་དུ།སྤྲེལ་གཟུགས་ལ་བརྟེན་ནས་མི་ཁ་དང་སྡང་བ་ཞི་བྱེད་ཀྱི་ནང་དོན་ཡོད་པ་དེ་དང་འབྲེལ་བ་ཡོད་པ་མིན་འགྲོ་སྙམ།གང་ལྟར་བོད་དུ་སྤྲེལ་གཟུགས་ཀྱི་རི་མོ་མང་པོ་མཐོང་རྒྱུ་འདུག